<classify> Yanga wamefanikiwa kusonga mbele michuano ya Ligi ya Mabingwa Afrika baada ya kuitupa nje Township Rollers kwa ushindi wa bao 1-0. Kufuataia matokeo hayo, Yanga wamefuzu kwa wastani wa mabao 2-1. Mchezo wa kwanza timu hizo zilitoshana nguvu kwa kufungana bao 1-1. Bao la Yanga leo limefungwa na Juma Balinya kwa mkwaju wa adhabu ndogo. Yafuatayo ni mambo kumi ya kuzingatia kutoka kwenye mchezo huo; 1: METACHA MNATA. Leo tunaweza kusema kuwa ni Man Of The Match. Ameonesha ukomavu mkubwa baada ya kuokoa penati muhimu ambayo ndiyo imeipa tiketi Yanga kufuzu hatua inayofuata. Ni moja ya mechi bora kabisa kwenye maisha yake na kukumbukwa. 2: Yondani, Lamine Moro. Hawa ni mabeki wakubwa katika mechi kubwa. Wameficha udhaifu wote ulioonekana katika mchezo wa kwanza. Muunganiko wao utatengeneza moja safu ngumu zaidi ya ulinzi kwenye Ligi Kuu Soka Tanzania Bara na michuano mingine ya ndani msimu wa 201920 3: Ally Mtoni Sonso. Ukomavu, kujitolea kwa Yondani, kumeficha makosa yake mengi sana lakini hakuwa na siku nzuri sana leo. Inabdi aongeze umakini na juhudi ili kuwa na nafasi ya kudumu. 4: Patrick Sibomana. Kama kawaida yake, kasi yake imesaidia kwa kiasi kikubwa kuwanyima uhuru mabeki wa Township Rollers. 5: Paul Godfrey alikuwa bora sana katika mchezo wa leo. Licha ya kupata kadi ya mapema lakini hakutoka mchezoni. Alitulia na kuchagua kufanya majukumu ya kukaba na kuacha kushambulia. 6: Papy Tshishimbi. Kipindi cha pili, alichagua kufanya jukumu lake la msingi uwanjani. Alikaba kila jezi ya Blue iliyokatiza mbele yake. 7: Juma Balinya ameiamua mechi kwa kitu cha ziada mguuni mwake. Bonge ya faulo licha ya kutokuwa na purukushani kubwa kwa mabeki ya Rollers. 8: Ni Zahera pekee anayeelewa kwanini Sadney alimaliza dakika 90 licha ya kasi yake wakati mwingine kuipa wakati mgumu safu ya ulinzi ya Rollers. 9: Yule rasta wa Rollers hope maskauti wa timu zetu wamemuona. Kiungo mtulivu mwenye akili kubwa ya mpira 10: Balama Mapinduzi na Mohammed Issa Banka walikuwa vyema, lakini wanatakiwa kujiboresha zaidi kwenye kutengeneza nafasi kwa mastraika.  <topic>: michezo 